De Aar-hospitaal maande sonder warm water, lugversorgerArgieffoto. (Foto: Ayanda Ndamane/ANA) Die staatshospitaal in De Aar is al amper ‘n jaar sonder warm water en dokters is genoodsaak om voor operasies en geboortes met koue water te skrop. Dit boonop midde in die Covid-19-pandemie waar mense voortdurend gemaan word om hul hande met seep en warm water te was. Die regering se verweer is nou dat die begroting vir die provinsiale departement van openbare werke uitgeput is. “Woensdagoggend was die temperatuur minus 3 ̊ C en pasiënte moes in koue water gewas word,” sê Gerhard Engelbrecht, die voorsitter van die dorp se belastingbetalersvereniging. “Ek kan nie glo dat ŉ hospitaal sonder warm water kan funksioneer nie.” Een van die min privaat dokters wat steeds in De Aar se staatshospitaal werk, dr. Niekie van Aswegen, het die premier van die Noord-Kaap, dr. Zemani Saul, reeds in Junie per brief oor die probleme ingelig, maar niks is aan die bedenklike situasie gedoen nie. “Warm water is ŉ basiese noodsaaklikheid tydens ŉ geboorte. ŉ Mens kan ook nie behoorlik met koue water skrop nie, want die seep het warm water nodig om te werk,” lui die brief wat Maroela Media onder oë gehad het. “Dit hou ŉ groot risiko in vir septiese wonde en die aanspreeklikheid van die hospitaal.” Argieffoto. (Foto: JC Gellidon/Unsplash) Die risiko vir infeksie word verder verhoog omdat die teater se deure glo nie kan toemaak nie. Boonop is die lugreëling sedert verlede jaar buite werking, wat dit ook uiters gevaarlik maak om narkose toe te dien wanneer ŉ pasiënt hipotermies is, aldus dr. Van Aswegen se brief. Die apparaat wat gebruik word om die teater te sterliseer werk glo ook net af en toe en dit neem elke keer twee weke om dit te herstel. Die toerusting moet dan 140 kilometer ver teen astronomiese koste na die Colesberg-hospitaal vervoer word om dit daar te steriliseer. Van Aswegen was nie vir kommentaar beskikbaar nie en die senior suster in beheer van die hospitaal, Maureen Oliphant, wou geen besonderhede oor die warmwaterprobleem óf die instandhoudingskontrakteur verskaf nie. Openbare werke se woordvoerder, Crystal Robertson, het by navraag gesê die betrokke kontrakteur word deur die onafhanklike ontwikkelingstrust (OOT) aangestel. Die OOT is die staatsonderneming wat namens die regering verantwoordelik is vir die implementering en aflewering van kritiek noodsaaklike maatskaplike infrastruktuurprogramme. Die OOT se woordvoerder, Pasha Makgolane, het Donderdag geantwoord dat hulle sedert Januarie 2020 van die probleem bewus is, maar dat herstelwerk nie gedoen kon word nie omdat die departement van openbare werke in die Noord Kaap se begroting vir instandhouding uitgeput is. “Die elemente wat die water moet verwarm brand glo uit omdat daar baie onsuiwerhede in die boorgatwater is wat verwarm moet word.” Hy het gesê die OOT is tans besig met die toekenning van ‘n tender om die watersuiweringsaanleg te vervang wat die probleem sal oplos.